wannaphong/clean_thaiwikipedia huggingface dataset:
# เป่าฝันให้เต็มฟ้า
เป่าฝันให้เต็มฟ้า หรือ บลูไจแอนต์ (BLUE GIANT)  เป็นซีรีส์มังงะญี่ปุ่นเกี่ยวกับดนตรีแจ๊ส แต่งเรื่องและวาดภาพโดยชินอิจิ อิชิซูกะ ตีพิมพ์ในนิตยสารบิ๊กคอมิกส์ของสำนักพิมพ์โชงากูกังตั้งแต่เดือนพฤษภาคม พ.ศ. 2556 ถึงสิงหาคม พ.ศ. 2559 รวบรวมตีพิมพ์เป็นหนังสือมังงะรวมเล่ม (ทังโกบง) ทั้งหมด 10 เล่ม มังงะมีลิขสิทธิ์ในประเทศไทยโดยสำนักพิมพ์สยามอินเตอร์คอมิกส์ ซีรีส์มังงะภาคต่อชื่อเรื่องว่า บลูไจแอนต์ ซูพรีม  (BLUE GIANT SUPREME) ตีพิมพ์ในนิตยสารบิ๊กคอมิกส์ตั้งแต่เดือนกันยายน พ.ศ. 2559 ถึงเมษายน พ.ศ. 2563  รวบรวมตีพิมพ์เป็นหนังสือมังงะรวมเล่มทั้งหมด 10 เล่ม ซีรีส์มังงะซีรีส์ภาคสามชื่อเรื่องว่า บลูไจแอนต์ เอกซ์โพลเรอร์ (BLUE GIANT EXPLORER) ตีพิมพ์ในนิตยสารบิ๊กคอมิกส์ตั้งแต่เดือนพฤษภาคม พ.ศ. 2564 ถึงพฤษภาคม พ.ศ.2566  ซีรีส์มังงะซีรีส์ภาคสี่ชื่อเรื่องว่า บลูไจแอนต์ โมเมนตัม (BLUE GIANT MOMENTUM) เริ่มตีพิมพ์ในนิตยสารบิ๊กคอมิกส์ตั้งแต่เดือนกรกฎาคม พ.ศ. 2566 มังงะมีลิขสิทธิ์ในประเทศไทยโดยสำนักพิมพ์สยามอินเตอร์คอมิกส์

ภาพยนตร์อนิเมะดัดแปลงผลิตโดยสตูดิโอนัต กำกับโดย ยูซุรุ ทาชิคาว่า จาก ยอดนักสืบจิ๋วโคนัน: มฤตยูใต้น้ำทมิฬ ออกฉายในประเทศญี่ปุ่นในเดือนกุมภาพันธ์ พ.ศ. 2566 และออกฉายในประเทศไทยในเดือนมกราคม พ.ศ. 2567

ในเดือนสิงหาคม พ.ศ. 2563 มังงะมียอดจำหน่าย 5.8 ล้านเล่ม ในปี พ.ศ. 2560 บลูไจแอนต์ชนะเลิศรางวัลมังงะโชงากูกังครั้งที่ 62 ในสาขาทั่วไป และชนะเลิศรางวัลเทศกาลเมเดียอาร์ตญี่ปุ่นครั้งที่ 20

 หมายเหตุ
# วัดโคกหิรัญ
วัดโคกหิรัญ เป็นวัดราษฎร์สังกัดคณะสงฆ์มหานิกาย ตั้งอยู่ริมแม่น้ำเจ้าพระยา ในตำบลบางชะนี อำเภอบางบาล จังหวัดพระนครศรีอยุธยา มีเนื้อที่ 38 ไร่ 2 งาน 40 ตารางวา

วัดโคกหิรัญตั้งวัดเมื่อ พ.ศ. 2305 ได้รับพระราชทานวิสุงคามสีมาเมื่อ พ.ศ. 2347 เขตวิสุงคามสีมากว้าง 22 เมตร ยาว 34 เมตร ไม่มีประวัติการสร้างและผู้สร้างที่แน่นอน มีการบูรณปฏิสังขรณ์ตั้งแต่ พ.ศ. 2400 เป็นต้นมา มีโรงเรียนประถมอยู่ในบริเวณพื้นที่วัด คือโรงเรียนวัดโคกภู่พิพัฒน์บำเพ็ญ

อาคารเสนาสนะที่สำคัญ ได้แก่ อุโบสถ กว้าง 10 เมตร ยาว 18 เมตร สร้างด้วยก่ออิฐถือปูน วิหาร กว้าง  8 เมตร ยาว 13 เมตร ศาลาการเปรียญ กว้าง  23 เมตร  ยาว 40 เมตร สร้างด้วยไม้ กุฏิสงฆ์เป็นไม้ จำนวน 9 หลัง  เป็นตึกจำนวน 1 หลัง หอสวดมนต์เป็นอาคารคอนกรีตสองชั้น มณฑปประดิษฐานพระธรรมจักรและหลวงพ่อโบ  ภายในจะประดิษฐานรูปเหมือนหบวงพ่อโบ และรูปเหมือนหลวงพ่อเจือ อดีตเจ้าอาวาสวัดโคกหิรัญ วิหารหลวงพ่อโต ตั้งอยู่ด้านหลังอุโบสถภายในประดิษฐานหลวงพ่อโต

ปูชนียวัตถุที่สำคัญ ได้แก่  พระพุทธมงคลลาภ เป็นพระประธานในพระอุโบสถ  และ หลวงพ่อโต  พระประธานในวิหาร  
  
รายนามเจ้าอาวาส
 หลวงพ่อผื้ง พ.ศ. 2400–2445  
 พระอธิการเชื่่อง พ.ศ. 2445–2460
 พระอธิการเฟื่อง พ.ศ. 2460–2470
 พระครูโบ ฐิติญาโณ พ.ศ. 2470–2519
 พระครูประโชต วรคุณ (ทองเจือ  ติสฺสดโชโต) พ.ศ. 2519–2550
 พระมหาเฉลิมพล อชิโต (ปธ.4) เป็นเจ้าอาวาส พ.ศ. 2551–
# วัดป่าวชิรบรรพต
วัดป่าวชิรบรรพต เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่บนเขาปากแรต ในตำบลหนองข้างคอก อำเภอเมืองชลบุรี จังหวัดชลบุรี 

วัดป่าวชิรบรรพต เริ่มแรกเดิมทีเป็นเพียงที่พำนักสงฆ์ โดยพระอาจารย์ ธมฺมวุฑฺโฒตอง และพระสุปฏิปัณโณ ท่านได้ธุดงค์ผ่านมา และเห็นว่าเป็นสถานที่ที่เหมาะแก่การปฏิบัติธรรม ภายหลังได้ก่อตั้งโดยอาจารย์สู พรหมเชยธีระ ได้ฐานะเป็นวัดเมื่อวันที่ 18 มิถุนายน พ.ศ. 2547

อาคารเสนาสนะทั้งอุโบสถ ศาลา หอไตร และกุฏิ มีลักษณะเป็นสถาปัตยกรรมไทยประยุกต์ ส่วนอาคารที่โดดเด่นคืออาคารปฏิบัติธรรมมีลักษณะสถาปัตยกรรมสมัยใหม่ ใช้เวลาออกแบบราว 5 ปี เป็นอาคารคอนกรีตสูงใหญ่ สูง 4 ชั้น  มีห้องพักจำนวน 100 ห้อง เน้นการใช้วัสดุ ปูนเปลือยเป็นหลัก และบริเวณพื้นของอาคารไม่มีการปูกระเบื้อง แต่ใช้การขัดมันแทน ผนังปูนเปลือยที่โชว์พื้นผิวคล้ายสีของก้อนหิน อยู่ท่ามกลางหุบเขาเหนือบึงน้ำ เป็นผลงานการออกแบบของ WALLLASIA Architecture & Landscape
# วัดประสพ
วัดประสพ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลท่าทอง อำเภอกาญจนดิษฐ์ จังหวัดสุราษฎร์ธานี มีเนื้อที่ประมาณ 36 ไร่ วัดมีพื้นที่เป็นที่ดอนริมน้ำ แล้วลาดต่ำลงมทางทิศเหนือ 

วัดประสพตั้งวัดเมื่อ พ.ศ. 2375 เป็นวัดที่ตั้งอยู่กลางชุมชนโบราณ ไม่ปรากฏประวัติที่แน่ชัด เป็นวัดร้างมาในบางสมัย เจ้าอาวาสรูปหนึ่งได้รับสมณศักดิ์เป็นพระครูประจักษ์วรคุณ เป็นที่เลื่อมในศรัทธาของชาวบ้านมาก ท่านได้เป็นเจ้าอาวาสตั้งแต่ พ.ศ. 2470 เศษ มาจนถึง พ.ศ. 2515 ในสมัยที่ท่านเป็นเจ้าอาวาสวัดนี้เจริญรุ่งเรืองกว่าวัดใด ๆ ในแถบนี้ ท่านเล่าที่มาของชื่อวัดประสพว่า เมื่อครั้งพม่ามาตีเมือง เผาวัดวาอาราม ผู้คนตายศพเกลื่อน พบเหตุเพทภัย จึงเป็นที่มาของชื่อวัด

สิ่งก่อสร้างโบราณ ซึ่งสร้างด้วยไม้ชำรุดทรุดโทรมไปตามกาลเวลา เหลือแต่อุโบสถหลังเก่าซึ่งแต่เดิมสร้างด้วยไม้ทั้งหลังปล่อยฝาโล่งทั้งสี่ด้าน แต่ต่อมากั้นผนังด้วยอิฐถือปูน ภายในอุโบสถมีพระพุทธรูปศิลาทรายแดงฝีมือช่างพื้นเมืองหลายองค์ มีพระศิลายวง 3 องค์ ซึ่งนำมาจากพม่า แต่ไม่ทราบแน่ชัดว่านำมาเมื่อใด ยังมีพระแกะสลักด้วยไม้ฝีมือช่างพื้นบ้านอีกหลายองค์ แต่ส่วนใหญ่ชำรุด พระพุทธรูปศิลาทรายแดงมีการลงรักปิดทองจนดูเป็นของใหม่ สำหรับพระศิลายวงบางองค์มีการเจาะพระเคียรใส่ยอดแหลม ทำให้รูปลักษณ์ผิดแปลกไป
# แอนติแฟรไจล์ (เพลง)
"แอนติแฟรไจล์"  เป็นเพลงที่บันทึกโดยเกิร์ลกรุปเกาหลีใต้เลเซราฟิม และเป็นซิงเกิลหลักสำหรับอีพีชุดที่สองในชื่อเดียวกัน วางจำหน่ายโดยซอร์ซมิวสิก เมื่อวันที่ 17 ตุลาคม 2022

เพลงประสบความสำเร็จในเชิงพาณิชย์และขึ้นสู่อันดับสองในเซอร์เคิลดิจิทัลชาร์ตในเกาหลีใต้ และยังได้รับการรับรองระดับแพลตตินัมสำหรับการสตรีมมากกว่า 100 ล้านครั้งในญี่ปุ่น

เบื้องหลัง
วันที่ 19 กันยายน เวลาเที่ยงคืนตามเวลามาตรฐานเกาหลี กลุ่มได้ประกาศวันที่และรายละเอียดของการคัมแบ็ก ซึ่งถือเป็นการเปิดตัวครั้งแรกของพวกเธอในฐานะสมาชิกห้าคน หลังจากคิม กา-รัมออกจากวง "แอนติแฟรไจล์" ได้ยินครั้งแรกเมื่อวันที่ 3 ตุลาคม 2022 ผ่านตัวอย่างเพลงที่เผยแพร่โดยซอร์ซมิวสิกบนแพลตฟอร์มโซเชียลมีเดียต่าง ๆ และได้รับการประกาศครั้งแรกผ่านรายชื่อเพลงในวันถัดไป วันที่ 17 ตุลาคม 2022 ซิงเกิลได้วางจำหน่ายอย่างเป็นทางการพร้อมกับมิวสิกวิดีโอผ่านทางซอร์ซมิวสิก และได้วางจำหน่ายอีพีหลังจากนั้น 18 ชั่วโมง เพลงเวอร์ชันภาษาญี่ปุ่นรวมอยู่ในซิงเกิลญี่ปุ่นที่สองของกลุ่ม "อันฟอร์กิฟเวน" ซึ่งวางจำหน่ายเมื่อวันที่ 23 สิงหาคม 2023

 รางวัล 
+รางวัลและการเสนอชื่อสำหรับ "แอนติแฟรไจล์" ปี พิธีมอบรางวัล รางวัล ผล อ้างอิง 2023 เซอร์เคิลชาร์ตมิวสิกอะวอดส์ Artist of the Year – Global Digital Music (October)   โคเรียนมิวสิกอะวอดส์ Best K-pop Song  

+ รางวัลรายการเพลงสำหรับ "แอนติแฟรไจล์" รายการ วันที่ อ้างอิง มิวสิกแบงก์ 4 พฤศจิกายน 2022  11 พฤศจิกายน 2022  โชว์! มิวสิกคอร์ 3 ธันวาคม 2022  10 ธันวาคม 2022  17 ธันวาคม 2022 

ชาร์ต

ชาร์ตประจำสัปดาห์
+ ประสิทธิภาพชาร์ตสำหรับ "แอนติแฟรไจล์" ชาร์ต (2022) ตำแหน่งสูงสุด Canada (Canadian Hot 100) 96 Global 200 (Billboard) 38 Hong Kong (Billboard) 14 Japan (Japan Hot 100) 12 Japan Combined Singles (Oricon) 13 Malaysia (Billboard) 19 New Zealand Hot Singles (RMNZ) 19 Philippines (Billboard) 15 Singapore (Billboard) 12 Singapore (RIAS) 5 South Korea (Circle) 2 Taiwan (Billboard) 8 US World Digital Song Sales (Billboard) 8 Vietnam (Vietnam Hot 100) 35

ชาร์ตประจำเดือน
+ ประสิทธิภาพชาร์ตประจำเดือนสำหรับ "แอนติแฟรไจล์" ชาร์ต (2022) ตำแหน่ง South Korea (Circle) 3

ชาร์ตสิ้นปี
+ ประสิทธิภาพชาร์ตสิ้นปี 2022 สำหรับ "แอนติแฟรไจล์" ชาร์ต (2022) ตำแหน่ง South Korea (Circle) 89
+ ประสิทธิภาพชาร์ตสิ้นปี 2023 สำหรับ "แอนติแฟรไจล์" ชาร์ต (2023) ตำแหน่ง Global 200 (Billboard) 182 Japan (Japan Hot 100) 46 South Korea (Circle) 14
+ ประสิทธิภาพชาร์ตสิ้นปี 2024 สำหรับ "แอนติแฟรไจล์" ชาร์ต (2024) ตำแหน่ง South Korea (Circle) 182

การรับรอง

ประวัติการวางจำหน่าย
+ ประวัติการวางจำหน่ายสำหรับ "แอนติแฟรไจล์" ภูมิภาค วันที่ รูปแบบ สังกัด ต่าง ๆ 17 ตุลาคม 2022  

ดูเพิ่ม
 รายชื่อผู้ชนะชาร์ต มิวสิกแบงก์ (2022)
 รายชื่อผู้ชนะชาร์ต โชว์! มิวสิกคอร์ (2022)
# วิลเลียม สแตนดิช โนลส์
วิลเลียม สแตนดิช โนลส์ (1 มิถุนายน ค.ศ. 1917 – 13 มิถุนายน ค.ศ. 2012) เป็นนักเคมีชาวอเมริกันผู้ได้รับรางวัลโนเบลสาขาเคมีกึ่งหนึ่งใน ค.ศ. 2001 ร่วมกับเรียวจิ โนโยริ "สำหรับผลงานว่าด้วยปฏิกิริยาไฮโดรจีเนชันที่มีตัวเร่งปฏิกิริยาไครัล" ในขณะที่อีกกึ่งหนึ่งมอบให้คาร์ล แบร์รี ชาร์เพลส "สำหรับผลงานว่าด้วยปฏิกิริยาออกซิเดชันที่มีตัวเร่งปฏิกิริยาไครัล"

 ประวัติการศึกษา 
วิลเลียม สแตนดิช โนลส์เกิดที่เมืองทอนตัน รัฐแมสซาชูเซตส์ และเข้าเรียนที่โรงเรียนเบิร์กเชอร์ในเมืองเชฟฟีลด์ รัฐแมสซาชูเซตส์ เขาทำคะแนนสูงสุดในชั้นเรียนและสามารถสอบคัดเลือกเข้ามหาวิทยาลัยฮาร์วาร์ดได้ แต่โนลส์เลือกที่จะเข้าเรียนที่วิทยาลัยฟิลลิปส์ในเมืองแอนโดเวอร์ รัฐแมสซาชูเซตส์ เนื่องจากเขาคิดว่ายังอายุน้อยเกินไปที่จะเข้าเรียนมหาวิทยาลัย ที่แอนโดเวอร์เขาได้รับรางวัลสาขาเคมีเป็นครั้งแรกในชีวิตจากการสอบแข่งขันชิงรางวัลบอยล์สตันมูลค่า 50 ดอลลาร์ที่โรงเรียน

โนลส์เข้าเรียนที่มหาวิทยาลัยฮาร์วาร์ดหลังจากใช้เวลาหนึ่งปีที่วิทยาลัยฟิลลิปส์ โดยเลือกวิชาเคมีเป็นวิชาเอกและเน้นด้านเคมีอินทรีย์ เขาจบปริญญาตรีจากฮาร์วาร์ดใน ค.ศ. 1939 และเข้าศึกษาต่อที่มหาวิทยาลัยโคลัมเบีย

 รางวัลเกียรติยศ 
 ค.ศ. 1983 – Chemical Pioneer Award จากสถาบันนักเคมีแห่งสหรัฐ
 ค.ศ. 2001 – รางวัลโนเบลสาขาเคมี 
 ค.ศ. 2008 – รางวัลผู้ประสบความสำเร็จตลอดชีวิตพีเทอร์ เอช. เรเวน จากสถาบันวิทยาศาสตร์เซนต์หลุยส์ รัฐมิสซูรี

 รางวัลโนเบลสาขาเคมี 
โนลส์ได้รับรางวัลโนเบลสาขาเคมีกึ่งหนึ่งใน ค.ศ. 2001 ร่วมกับเรียวจิ โนโยริ "สำหรับผลงานว่าด้วยปฏิกิริยาไฮโดรจีเนชันที่มีตัวเร่งปฏิกิริยาไครัล" ในขณะที่อีกกึ่งหนึ่งมอบให้คาร์ล แบร์รี ชาร์เพลสสำหรับปฏิกิริยาออกซิเดชันแบบไครัล โนลส์เป็นผู้ที่ค้นพบปฏิกิริยาไฮโดรจีเนชันแบบไครัลปฏิกิริยาแรก ๆ โดยใช้ลิแกนด์ฟอสฟีนไครัลในตัวเร่งปฏิกิริยาของวิลคินสัน (Wilkinson's catalyst) แทนไตรฟีนิลฟอสฟีนซึ่งไม่เป็นไครัล ซึ่งตัวเร่งปฏิกิริยาใหม่นี้สามารถสังเคราะห์สารเคมีแบบคัดเลือกอิแนนชิโอเมอร์ได้ โดยได้ค่าอิแนนชิโอเมอริกเอ็กเซส (enantiomeric excess) หรือผลต่างระหว่างอัตราส่วนของอิแนนชิโอเมอร์หนึ่งต่ออีกอิแนนชิโอเมอร์หนึ่ง 15%

center|350px

นอกจากนี้โนลส์ยังเป็นคนแรกที่ใช้ตัวเร่งปฏิกิริยาไครัลไปประยุกต์ใช้กับการสังเคราะห์ระดับอุตสาหกรรม โดยในขณะที่เขาทำงานให้กับมอนซานโต้ เขาได้ใช้ลิแกนด์ DIPAMP สำหรับการสังเคราะห์ L-DOPA

thumb|center|550px|Synthesis of L-DOPA via hydrogenation with C2-symmetric diphosphine.

 ชีวิตส่วนตัว 
โนลส์เกษียณอายุใน ค.ศ. 1986 และย้ายไปอยู่ที่เมืองเชสเตอร์ฟีลด์ ชานเมืองเซนต์หลุยส์ รัฐมิสซูรี เขาดูแลทุ่งหญ้าแพรรีขนาด 100 เอเคอร์ที่แนนซี ภรรยาของเขาได้รับมรดก เขาสมรสกับแนนซีเป็นเวลา 66 ปีและมีบุตรธิดาด้วยกัน 4 คนได้แก่เอลิซาเบธ พีเทอร์ แซราห์ และเลสลีย์ และมีหลาน 4 คน วิลเลียม สแตนดิช โนลส์เสียชีวิตเมื่อวันที่ 13 มิถุนายน ค.ศ. 2012 สิริอายุได้ 95 ปี โดยก่อนเสียชีวิตวิลเลียมและแนนซีเปิดเผยว่าทุ่งหญ้าแพรรีนี้จะบริจาคให้แก่สาธารณะเพื่อใช้เป็นสวนสาธารณะประจำเมือง
# วัดพระประสพ
วัดพระประสพ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลทุ่ง อำเภอไชยา จังหวัดสุราษฎร์ธานี

วัดพระประสพเป็นวัดโบราณ ไม่ทราบประวัติการสร้าง สำนักงานพระพุทธศาสนาแห่งชาติระบุว่าตั้งวัดเมื่อ พ.ศ. 1210 ได้รับพระราชทานวิสุงคามสีมาเมื่อ พ.ศ. 1215 ต่อมามีผู้สร้างและบูรณะใหม่ คือ ราชเศรษฐี ได้อุทิศถวายให้สร้างวัด ขยายอาณาเขต และสร้างเสนาสนะต่าง ๆ กุฎิของวัดมีลักษณะเป็นแบบเรือนไทยภาคกลาง ในสมัยโบราณได้สร่้างเป็นหลังเล็ก ๆ ไว้บริเวณหลังโบสถ์ใกล้โรงฉัน มีอาคารกลางน้ำและกุฎิรับรอง ต่อมาเพื่อพระภิกษุมีจำนวนมากขึ้นได้สร้างเพิ่มทางทิศตะวันออกของกุฎิเจ้าอาวาสดูแล้วไม่สวยงาม ในสมัยปัจจุบัน พระครูอภิวัฒน์ชัยคุณเจ้าอาวาส ได้เคลื่อนย้ายไปทางทิศใต้เพื่อให้เป็นระเบียบ ส่วนหลังเก่ามีการรื้อถอนออกและสร้างใหม่ขึ้นมาแทนทางทิศเหนือของอุโบสถ

โบราณสถานและโบราณวัตถุที่สำคัญ ได้แก่ เจดีย์เก่าตั้งเรียงรายอยู่หน้าอุโบสถ มีรูปทรงคล้ายคลึงกัน เป็นที่บรรจุอัฐิของพระภิกษุที่น่านับถือ กุฏิเก่าฝีมือช่างชาวบ้าน มีลายฉลุประดับสวยงาม ใบเสมาเก่า สลักจากศิลาทรายแดง วัดยังมีพระพุทธรูปหลายองค์ พระประธานทำด้วยศิลาที่เชื่อกันว่านำมาจากเขาเพลา ยังมีพระพุทธหิรัญซึ่งทำจากโลหะเงินทั้งองค์ หน้าวัดมีราหูเป็นรูปแกะสลักไม้
# เกียรติภูมิ สิริพันธุ์
เกียรติภูมิ สิริพันธุ์  เป็นหัวหน้าพรรคไทยสมาร์ท

 ประวัติ 
เกียรติภูมิ เกิดที่ กรุงเทพมหานคร เมื่อวันที่ 10 กุมภาพันธ์ 2511 เป็นบุตรชายของ นายภาสกร สิริพันธุ์ และนางทัศนีย์ สิริพันธุ์ (นามสกุลเดิม ตะเวทีกุล) จบการศึกษาระดับมัธยมศึกษาที่โรงเรียนกรุงเทพคริสเตียนวิทยาลัย และในระดับอุดมศึกษาจบการศึกษาสูงสุดระดับปริญญาโท Master Of Science In Management ที่สถาบันเทคโนโลยีแมสซาซูเซตส์ (Massachusetts Institute of Technology) เมื่อปีพ.ศ. 2537 โดยสามารถสอบชิงทุนรัฐบาลไทย หรือ ทุน ก.พ.ได้ในปี พ.ศ. 2535 และได้กลับมาทำงานใช้ทุนรัฐบาลที่ธนาคารกรุงไทยในโครงการปรับเปลี่ยนระบบงานของธนาคาร (Re Engineering)

 ประวัติการทำงาน  
เกียรติภูมิ เริ่มต้นทำงานที่บริษัทเชลล์แห่งประเทศไทย ในตำแหน่งนักวิเคราะห์
และหลังจากจบปริญญาโทจากสถาบัน MIT ได้ทำงานในสถาบันการเงินหลายแห่ง เช่น Goldman Sachs ธนาคารซันวา/ Bank of Tokyo Mitsubishi UFJ ธนาคารกรุงเทพ และได้รับตำแหน่งสุดท้ายในสายการเงินการธนาคารคือ Senior Vice President & Head of Investment Banking ที่ บมจ. ธนาคารกรุงศรีอยุธยา
หลังจากนั้นเป็นผู้บุกเบิกเริ่มต้นสร้างโครงการด้านพลังงานทางเลือก หลายโครงการเช่น พลังงานชีวมวล พลังงานแสงอาทิตย์ พลังงานลม และอื่นๆ ในประเทศไทย จนได้รับรางวัลต่างๆมากมาย เช่น รางวัล The One Smart Green Hero 2555 รางวัล Smart Energy Hero 2557 รางวัล CEO Thailand Awards 2557 รางวัล HOWE Smart CEO Award 2565 เป็นต้น

 งานการเมือง 
เกียรติภูมิ เริ่มต้นเส้นทางการเมืองครั้งแรกเมื่อได้รับการทาบทามจากพรรคเศรษฐกิจใหม่ มาดำรงตำแหน่ง รองหัวหน้าพรรคเศรษฐกิจใหม่ ในปี 2561 เพื่อการเลือกตั้งทั่วไปในปี 2562 และมีส่วนผลักดันให้พรรคได้รับความนิยมในระดับหนึ่งจนทำให้พรรคเศรษฐกิจใหม่ได้รับคะแนนเสียงประมาณ 480,000 เสียง จนได้ 6 ที่นั่งในสภา ในปี พ.ศ. 2563 นายเกียรติภูมิ ได้รับคัดเลือกเป็นสมาชิกสโมสรโรตารีสุขุมวิท

ในปี 2565 ได้เริ่มต้นเข้ามาที่พรรคมวลชนสยาม และได้รับการเลือกตั้งจากสมาชิกพรรคให้ดำรงตำแหน่งหัวหน้าพรรค และได้เปลี่ยนชื่อพรรคเป็นพรรคไทยสมาร์ท (จากการประชุมใหญ่ของพรรคเมื่อวันที่ 23 เมษายน 2565) และได้ตั้งสาขาภาคครบทั้ง 4 ภาค ตามที่กฎหมายกำหนดแล้ว โดยพรรคไทยสมาร์ทมีแนวทางที่จะนำเทคโนโลยีที่ดีที่สุดในโลก มาช่วยสร้างรายได้ให้ประชาชน และ ปลดหนี้ และจะผลักดันให้คนไทยและประเทศไทยสมาร์ทตามสโลแกน “ปลดหนี้ มีรายได้ หายจน คนไทยสมาร์ท” และมีอุดมการณ์ที่จะยกระดับให้ประเทศไทยเป็นประเทศในกลุ่มโลกที่ 1 คือประเทศพัฒนาแล้ว โดยยึดหลักจริยธรรมและความสามารถที่จะบรรลุเป้าหมาย ตามแนวคิดที่ว่า “ประเทศไทยจะสมาร์ท ผู้นำต้องฉลาดและไม่โกง”

ที่มา : นิตยสาร HOWE พ.ศ.2565
# เอเลียน (วิดีโอเกม พ.ศ. 2527)
เอเลียน  เป็นวิดีโอเกมแบบผสมวางแผน/ผจญภัย ค.ศ. 1984 ที่พัฒนาโดยคอนเซปต์ซอฟต์แวร์ และเผยแพร่โดยอาร์กัสเพรสซอฟต์แวร์สำหรับคอมโมดอร์ 64 และแซดเอกซ์ สเปกตรัม และต่อมาได้ย้ายไปยังระบบแอมสตรัด ซีพีซี ใน ค.ศ. 1985 ซึ่งอิงจากภาพยนตร์สยองขวัญแนวไซไฟเรื่องเอเลี่ยน

 รูปแบบการเล่น 
เอเลียนเป็นเกมที่ขับเคลื่อนโดยเมนูสัพพัญญู ผู้เล่นมีหน้าที่ดูแลลูกเรือทั้งหมดของยานโนสโตรโม เกมเริ่มต้นด้วยหนึ่งในลูกเรือที่ถูกเอเลียนสังหาร ซึ่งสะท้อนถึงการตายของเคนเมื่อเขาให้กำเนิดเอเลียนตามที่ปรากฏในภาพยนตร์ โดยผู้เล่นต้องเคลื่อนย้ายตัวละครไปรอบ ๆ บนแผนที่-ตารางแทนยาน ขณะที่พวกเขาค้นหาเอเลียน ส่วนของที่ทิ้งระเกะระกะอยู่รอบ ๆ แผนที่เป็นวัตถุต่าง ๆ ที่มีประโยชน์ เช่น ตาข่าย, เตาเผาขยะ, ปืนพก และถังออกซิเจน ผู้เล่นสามารถสั่งให้ลูกเรือคนหนึ่งหยิบสิ่งของดังกล่าวและใช้งานได้เมื่อจำเป็น

ตามสถานการณ์ปัจจุบัน สถานะทางอารมณ์ของลูกเรือสามารถเปลี่ยนแปลงได้ สถานะทางอารมณ์ของพวกเขาอาจมีตั้งแต่มั่นใจ, มั่นคง, ไม่สบายใจ, หวั่นไหว, ตีโพยตีพาย และอารมณ์เสีย ซึ่งหมายความว่าลูกเรือจะไม่ปฏิบัติตามคำสั่งของผู้เล่นเสมอไป และอาจถูกแช่ด้วยความกลัวหรือไม่เต็มใจที่จะเข้าสู่สถานการณ์อันตราย การสั่งตัวละครให้หยิบอาวุธสามารถส่งผลดีต่อสถานะทางอารมณ์และทำให้พวกเขามีแนวโน้มที่จะปฏิบัติตามคำสั่ง การส่งตัวละครออกไปตามลำพังอาจส่งผลเสียต่อสถานะทางอารมณ์ของพวกเขา ทำให้พวกเขากระทำได้ไม่ดี ยิ่งกว่านั้น เช่นเดียวกับในภาพยนตร์ ลูกเรือคนหนึ่งเป็นแอนดรอยด์อย่างลับ ๆ และเขาจะขึ้นอยู่กับลูกเรือคนอื่น เมื่อลูกเรือลดลงเหลือสามคน จะมีตัวเลือกในการเปิดใช้งานลำดับการทำลายตนเองของยาน และหลบหนีไปในกระสวยอวกาศนาร์ซิสซัส

 150px  150px  150px แอมสตรัด ซีพีซี (ค.ศ. 1985)  คอมโมดอร์ 64 (ค.ศ. 1984)  แซดเอกซ์ สเปกตรัม (ค.ศ. 1984)

 การตอบรับ 
เอเลียนได้รับการตอบรับที่หลากหลายจากนักวิจารณ์เกม การวิจารณ์โดยรวมของนิตยสารแครชระบุว่า: "เป็นเกมที่ยอดเยี่ยม — ควรให้คุณไปต่อเป็นเวลาหลายสัปดาห์ และฮิตช์ค็อกคงจะชอบเกมนี้มาก" ส่วนนักวิจารณ์ของนิตยสารยัวร์สเปกตรัมสามคนให้ความเห็นในเชิงบวกด้วยคะแนน 3 เต็ม 5, 4 เต็ม 5 และ 5 เต็ม 5 ตามลำดับ ในทางกลับกัน ผู้วิจารณ์ของนิตยสารคอมพิวเตอร์แอนด์วิดีโอเกมส์ให้คะแนนเวอร์ชันคอมโมดอร์ 64 โดยเฉลี่ยเพียง 11 เต็ม 40 เท่านั้น โดยมองว่าเกมดังกล่าวเป็นการดัดแปลงภาพยนตร์ได้ไม่ดี รวมถึง "เป็นความผิดหวังที่น่าหดหู่ ด้วยกราฟิกที่น่าสยดสยอง, สีที่ดูแย่ และการกระทำเพียงเล็กน้อย" ส่วนในความคิดเห็นย้อนหลัง สตีเฟน เคลกเนอร์ แห่งธันเดอร์โบลต์ได้เขียนในเชิงบวกเกี่ยวกับเกมนี้ รวมถึงเป็นเกมเอเลียนที่ "ต้องเล่น" ของเขา
# มิสเตอร์อินเตอร์เนชันแนล 2022
มิสเตอร์อินเตอร์เนชันแนล 2022  จะเป็นการประกวดมิสเตอร์อินเตอร์เนชันแนลครั้งที่ 14 การแข่งขันจะจัดขึ้นในวันที่ 30 ตุลาคม ค.ศ. 2022 ที่ห้องแกรนด์บอลรูมที่โอกาดา ในกรุงมะนิลา ประเทศฟิลิปปินส์ จิ่ญ วัน บ๋าว แห่งเวียดนามจะมอบตำแหน่งให้ผู้ชนะที่รับตำแหน่งต่อจากเขาเมื่อสิ้นสุดการประกวด
ผลการประกวด
 ลำดับ 
 ผลการประกวด ผู้เข้าประกวด  มิสเตอร์อินเตอร์เนชันแนล 2022 - มานูเอล ฟรังโก รองอันดับ 1 - ลูกานันท์ เกศตรีมายุม รองอันดับ 2 - ออเรนจ์ ดิริโนต์ รองอันดับ 3 - เจสัน หลี่ ไคว ชิว รองอันดับ 4 - ไมรอน จูด (เอ็มเจ) ออร์ดิลลาโน รองอันดับ 5 - ฮวน ปาโบล โคเลียส กอนซาเลซ 10 คนสุดท้าย - รูเบิร์ต มานูเอล อาเรียส โซโลซาเบล
 - ฮอร์เก้ อันเดรส บีเยกาส รามอน
 - สุรศักดิ์ เมืองแก้ว
 - ดาริน อเล็กซานเดอร์ 16 คนสุดท้าย - ลวน อันโตเนลลี บริสตอต
 - มาเตจ ชเวค
 - โรเจอร์ ฮูโก้ อมันดัส
 - ลิเลีย มรณสักขี
 - เอเลอาซาร์ โมเรโน
 - มาร์เซล อิกนาซิโอ ริเอร่า

 ลำดับการประกาศชื่อ 
16 คนสุดท้าย 
 
 
 
 
 
 
 
 
 
 
 
 
 
 
 
 10 คนสุดท้าย
 
 
 
 
 
 
 
 
 
 6 คนสุดท้าย
 
 
 
 
 
 

 รางวัลพิเศษ 
 รางวัล ผู้ชนะมิสเตอร์คอนจีเนียลีตี (มิตรภาพ) - เรียว ยามาโกะขวัญใจช่างภาพ - สุรศักดิ์ เมืองแก้วชุดว่ายน้ำยอดเยี่ยม  – ฮวน ปาโบล โคเลียส กอนซาเลซชุดประจำชาติยอดเยี่ยม - เจสัน จูเลียสมิสเตอร์เพอซะแนลลิตี้(บุคลิกภาพ)  - บอริส เกิร์ตเนอร์

 Media Popularity 
 รางวัล ผู้ชนะMedia Popularity TBA5 คนสุดท้าย  – เจสัน หลี่ ไคว ชิว
  – ไมรอน จูด (เอ็มเจ) ออร์ดิลลาโน
  – ฮวน ปาโบล โคเลียส กอนซาเลซ
  – สุรศักดิ์ เมืองแก้ว
  – ดาริน อเล็กซานเดอร์

 ผู้เข้าประกวด 
เมื่อวันที่ 20 ตุลาคม พ.ศ. 2565 มี 34 คนที่จะแข่งขันกันเพื่อชิงตำแหน่ง:

 ประเทศ/ดินแดน ผู้เข้าประกวด อายุ ส่วนสูง เมืองเกิด อ้างอิง  บอริส เกิร์ตเนอร์ 22 ฟรีบูร์   นีลส์ ฟาน ไดจ์ค 24 บอร์เนม   ลวน อันโตเนลลี บริสตอต 29 จาชินโด มาชาโด   บันฮัต เอต 25  พนมเปญ   รูเบิร์ต มานูเอล อาเรียส โซโลซาเบล 28  ลาฮาบานา  มาเตจ ชเวค 28  เวเลซิน  มานูเอล ฟรังโก 21  โมคา  ปิแอร์ คาริโอ 21  เปียมปอล  เรจินัล ธีโอดอร์ เบียง-เอเม่ 29  ปอร์โตแปรงซ์  เจสัน หลี่ ไคว ชิว 24  ฮ่องกง  ลูกานันท์ เกศตรีมายุม 20  รัฐมณีปุระ   เจสัน จูเลียส 25  Bandung เรียว ยามาโกะ 25  นีงาตะอนาโตลี อนิสซิมอฟ 24  อัสตานาโช แจ-ย็อง29 โซลแสงตะวัน เจริญพร23 หลวงพระบาง  โรเจอร์ ฮูโก้ อมันดัส 21  รัฐซาบะฮ์  ฮอร์เก้ อันเดรส บีเยกาส รามอน 25  เม็กซิโกซิตี  ซาน ธาร์ 27  เนปยีดอ  มนัส กุมาร ไร 22  กาฐมาณฑุ  ลิเลีย มรณสักขี 23  อัมสเตอร์ดัม  โจนาธาน โลเปซ 29  เลออน   ดาเนียล อันเดรียน โมราน ซามาเนียโก 22  ปานามาซิตี   เอเลอาซาร์ โมเรโน 29  ลิมา  ไมรอน จูด (เอ็มเจ) ออร์ดิลลาโน 22  ปารานาคิวซิตี้  ดรีล ซูซ่า 29  ซานฮวน  ฌอน นิโคลัส ซูติโอโน 26  สิงคโปร์   ฮวน ปาโบล โคเลียส กอนซาเลซ 25  บายาโดลิด  ภาสัน วีระเศรการะ 23  กาเนมุลลา   มาร์เซล อิกนาซิโอ ริเอร่า 28  เนอชาแตล จาค็อบ เซียว 29  ไทเป  สุรศักดิ์ เมืองแก้ว 27  ลำพูน  ดาริน อเล็กซานเดอร์ 23  ร็อกวิลล์  ออเรนจ์ ดิริโนต์ 22  รัฐฟัลกอน
# อารามสตาวรอปอเลออส
อารามสตาวรอปอเลออส  หรือ โบสถ์สตาวรอปอเลออส  เป็นอารามชีในนิกายอีสเทิร์นออร์ทอดอกซ์ ตั้งอยู่ในใจกลางกรุงบูคาเรสต์ ประเทศโรมาเนีย สร้างขึ้นเพื่ออุทิศแด่อัครทูตสวรรค์มีคาเอลและกาเบรียล ตามสถาปัตยกรรมแบบบรึงกอเวอานู ชื่อ สตาวรอปอเลออส มาจากภาษากรีกว่า สตาวโรโปลิส (แปลว่า "นครกางเขน") อารามแห่งนี้เป็นที่รู้จักดีจากการสนับสนุนดนตรีไบแซนไทน์ คณะขับร้องประสานเสียงของอารามขับร้องด้วยดนตรีไบแซนไทน์ และอารามยังเป็นแหล่งเก็บสะสมหนังสือดนตรีไบแซนไทน์จำนวนมากที่สุดในโรมาเนีย
# จีนีมิวสิกอะวอดส์
จีนีมิวสิกอะวอดส์  เป็นพิธีมอบรางวัลดนตรีที่จัดขึ้นทุกปีในเกาหลีใต้โดยจีนีมิวสิก ร่วมกับเครือข่ายพันธมิตรของพวกเขา ผู้ชนะรางวัลจะได้รับการคัดเลือกจากข้อมูลชาร์ตจากแพลตฟอร์มจีนีมิวสิก การประเมินจากกรรมการ และการโหวตออนไลน์ในเกาหลีใต้

พิธี
 ปี วันที่ สถานที่ เมือง อ้างอิง 1 6 พฤศจิกายน 2018 ศูนย์กีฬานัมดง อินช็อน  2 1 สิงหาคม 2019 สนามกีฬาโอลิมปิกยิมนาสติก โซล  3 1 ธันวาคม 2020 ออนไลน์  4 8 พฤศจิกายน 2022 ศูนย์กีฬานัมดง อินช็อน 

รางวัลใหญ่ (แดซัง)
ศิลปินแห่งปี
ปีผู้ชนะ 2018 บีทีเอส  2019 2020 อิม ย็อง-อุง 2022 เอ็นซีทีดรีม

เพลงแห่งปี 
ปีผู้ชนะเพลง 2018 วอนนาวัน "Beautiful" 2019 พอล คิม "Me After You" 2020 จีโค "Any Song" 2022 อิม ย็อง-อุง "Our  Blues, Our Life"

อัลบั้มแห่งปี
ปีผู้ชนะอัลบั้ม 2018 บีทีเอส Love Yourself: Answer 2020 Map of the Soul: 7 2022 เอ็นซีทีดรีม Glitch Mode

รางวัลหมวดศิลปิน
รางวัลกลุ่ม
ปีผู้ชนะ ชาย  หญิง 2018 บีทีเอส  ทไวซ์ 2019 2022 ไอเดิล

รางวัลศิลปินเดี่ยว
ปีผู้ชนะ ชาย  หญิง 2018 ช็อง ซึง-ฮวัน  ช็องฮา 2019 พอล คิม 2022 อิม ย็อง-อุง  แทย็อน

รางวัลศิลปินหน้าใหม่
ปีผู้ชนะ ชาย  หญิง 2018 สเตรย์คิดส์  ไอเดิล 2019 ทีบายที  อิดจี 2022 เทมเพสต์  ไอฟ์

รางวัลเพลงเฉพาะแนวเพลง
 เพลงเต้นยอดเยี่ยม
ปีผู้ชนะเพลง 2018  ชาย บีทีเอส  "Idol" หญิง โมโมแลนด์  "Bboom Bboom" 2019  ชาย บีทีเอส  "Boy With Luv" หญิง ไอซ์วัน  "Violeta" 2020  รวม บีทีเอส  "Dynamite" 2022  ชาย เดอะบอยซ์  "Whisper" หญิง เรดเวลเวต  "Feel My Rhythm"

เพลงบัลลาดยอดเยี่ยม
ปีผู้ชนะเพลง 2020 เอ็มซีเดอะแมกซ์  "Bloom"

เพลงอาร์แอนด์บี/โซลยอดเยี่ยม
ปีผู้ชนะเพลง 2020  อี ฮา-อี  "Holo"

เพลงแร็ป/ฮิปฮอปยอดเยี่ยม
ปีผู้ชนะเพลง 2018 ไอคอน "Love Scenario" 2020 จีโค "Any Song" 2022 บีโอ 

เพลงทร็อตยอดเยี่ยม
ปีผู้ชนะเพลง 2020 อิม ย็อง-อุง "Trust in Me"

เพลงประกอบยอดเยี่ยม
ปีผู้ชนะเพลงละคร 2018 พอล คิม "Every Day, Every Moment" Should We Kiss First? 2020 โช ช็อง-ซ็อก "Aloha" เพลย์ลิสต์ชุดกาวน์

หมายเหตุ
# ฟุตบอลหญิงรอบคัดเลือกโอลิมปิกโซนเอเชีย
การแข่งขันเพื่อเข้าร่วมกีฬาฟุตบอลหญิงโอลิมปิกฤดูร้อน ทางสมาพันธ์ฟุตบอลเอเชีย (AFC) ได้จัดการแข่งขันรอบคัดเลือกเอเชียมาตั้งแต่ปี พ.ศ. 2547

ตั้งแต่ พ.ศ. 2547 ถึงปี 2567 สองทีมแรกจะต้องผ่านการคัดเลือก (ไม่รวมโควตาสำหรับเจ้าภาพหากการแข่งขันกีฬาโอลิมปิกจัดขึ้นในประเทศแถบเอเชีย)

 ผลการแข่งขัน 
ธงสำหรับการแข่งขันรอบคัดเลือกจะระบุเจ้าภาพรอบสุดท้าย;  แสดงว่า รอบสุดท้ายจัดในหลายสนามที่ต่างกัน

ครั้งที่โอลิมปิกรอบคัดเลือกทีมที่ผ่านคัดเลือกหมายเหตุจำนวนทีมเจ้าภาพโอลิมปิกผ่านการคัดเลือก1 1996(ฟุตบอลโลก 1995)—(อันดับ 4)(รอบก่อนรองชนะเลิศ)8 ทีมแรกในฟุตบอลโลกจะผ่านเข้ารอบ2 2000(ฟุตบอลโลก 1999)—(รองชนะเลิศ)—8 ทีมแรกในฟุตบอลโลกจะผ่านเข้ารอบ3 2004 รอบคัดเลือก—(ชนะเลิศ)(รองชนะเลิศ)4 2008 รอบคัดเลือก(ผู้ชนะ A)(ผู้ชนะ B)ผู้ชนะของสองกลุ่มในรอบสุดท้ายจะผ่านคัดเลือก5 2012 รอบคัดเลือก—(ชนะเลิศ)(รองชนะเลิศ)6 2016 รอบคัดเลือก—(ชนะเลิศ)(รองชนะเลิศ)7 2020  รอบคัดเลือก(ผู้ชนะรอบเพลย์ออฟ)(ผู้ชนะรอบเพลย์ออฟ)ผู้ชนะรอบเพลย์ออฟสองทีมจะผ่านเข้ารอบ8 2024 รอบคัดเลือก—
# คิไน
คิไน  เป็นศัพท์ญี่ปุ่นที่ใช้อธิบายการแบ่งแยกดินแดนของประเทศในอดีต คิไนเป็นชื่อของแคว้นโบราณรอบเมืองหลวง นาระและเฮอังเกียวNussbaum, Louis-Frédéric. (2005). "Kinai" in . แคว้นทั้งห้าถูกเรียกว่า "โกะ-คิไน" หลัง ค.ศ. 1760Nussbaum, "Gokishichidō" in .

ยังมีการใช้ชื่อนี้ในการอธิบายส่วนของภูมิภาคคันไซ แต่พื้นที่ของคิไนครอบคลุมถึงผืนดินของแคว้นเก่า ๆ เท่านั้น

ภูมิภาคนี้ถูกก่อตั้งขึ้นเป็นส่วนหนึ่งของ "โกกิชิจิโด" (五畿七道, Gokishichidō, "ห้าแคว้นเจ็ดถนน") ในยุคอาซูกะ (ค.ศ. 538–710) ซึ่งประกอบด้วย แคว้นยามาชิโระ, แคว้นยามาโตะ, แคว้นเซ็ตสึ, แคว้นคาวาจิ และ แคว้นอิซูมิ
# หมู่สุสานโมซุ
หมู่สุสานโมซุ  เป็นกลุ่มของสุสานเมกะลิทในซาไก จังหวัดโอซากะ ประเทศญี่ปุ่น แต่เดิมประกอบด้วยสุสาน 100 แห่ง แต่ปัจจุบันสุสานทรงรูปรูกุญแจ กลมโค้ง และสี่เหลี่ยมคงเหลืออยู่น้อยกว่า 50% เชื่อกันว่า สุสานจักรพรรดินินโตกุ (大仙陵古墳, Daisenryō Kofun) โคฟุงที่ใหญ่ที่สุดในประเทศญี่ปุ่น ใช้เวลาสร้างขึ้นกว่า 20 ปีในช่วงกลางคริสต์ศตวรรษที่ 5 ในยุคโคฟุง สุสานนี้ได้รับการยอมรับโดยทั่วไปว่าสร้างขึ้นเพื่อจักรพรรดินินโตกุแม้ไม่มีการยืนยันอย่างแม่นยำ

บนหมู่เกาะญี่ปุ่น มีสุสานโบราณ (โคฟุง) มากกว่า 20,000 แห่งซึ่งเป็นมูนดินและหินตั้งอยู่เหนือหลุมศพของชนชั้นปกครอง ถูกสร้างขึ้นในระหว่างคริสต์ศตวรรษที่ 3 ถึง 6 พวกมันเป็นตัวแทนของประเพณีทางวัฒนธรรมที่แสดงถึง "รูปร่างและการออกแบบของโคฟุง" ของลำดับทางสังคมการเมืองแบบขั้นบันได (sociopolitical hierarchical order) สุสานจักรพรรดิที่โดดเด่นที่สุดในหมู่สุสานนี้คือของจักรพรรดินินโตกุ และ จักรพรรดิริจู

ใน ค.ศ. 2010 รัฐบาลญี่ปุ่นเสนอชื่อให้สุสานจักรพรรดินินโตกุ หมู่สุสานโมซุ และหมู่สุสานฟูรูอิจิเป็นแหล่งมรดกโลก 9 ปีถัดมาในวันที่ 6 กรกฎาคม ค.ศ. 2019 ทั้งสามได้รับการขึ้นทะเบียนเป็นแหล่งมรดกโลกของยูเนสโกภายใต้เกณฑ์การคัดเลือก: แหล่งมรดกโลกทางวัฒนธรรมข้อ 3 และ 4 ในชื่อ "กลุ่มโคฟุงโมซุ-ฟูรูอิจิ: สุสานมูนดินของญี่ปุ่นโบราณ"
# บานัต
บานัต , บานาต  หรือ บานชาก  เป็นภูมิภาคทางภูมิศาสตร์และประวัติศาสตร์ในยุโรปกลางและยุโรปตะวันออกซึ่งในปัจจุบันถูกแบ่งอยู่ระหว่างสามประเทศ ส่วนตะวันออกของภูมิภาคอยู่ในภาคตะวันตกของประเทศโรมาเนีย (ได้แก่ เทศมณฑลตีมิช, เทศมณฑลการัช-เซเวริน, เทศมณฑลอารัดทางใต้ของแม่น้ำมูเรช และซีกตะวันตกของเทศมณฑลเมเฮดินตส์); ส่วนตะวันตกของบานัตอยู่ในภาคตะวันออกเฉียงเหนือของประเทศเซอร์เบีย (ส่วนใหญ่อยู่ในวอยวอดีนา และบางส่วนอยู่ในภูมิภาคเบลเกรด); ส่วนเล็ก ๆ ทางตอนเหนืออยู่ในภาคตะวันออกเฉียงใต้ของประเทศฮังการี (เทศมณฑลโชงกราด-ชอนาด)

ความหลากหลายทางชาติพันธุ์ของภูมิภาคได้รับผลกระทบอย่างหนักหลังสงครามโลกครั้งที่สอง ในปัจจุบัน บานัตมีกลุ่มชาติพันธุ์หลักคือชาวโรมาเนีย ชาวเซิร์บ และชาวฮังการี